PROJEKTS

**Informatīvais ziņojums**

**“Par nekustamo īpašumu atsavināšanu Iecavas novadā”**

Aizsardzības ministrija (turpmāk – AM) ir sagatavojusi izskatīšanai Ministru kabineta sēdē informatīvo ziņojumu “Par nekustamo īpašumu atsavināšanu Iecavas novadā” (turpmāk – ziņojums).

Ziņojuma mērķis ir saņemt Ministru kabineta konceptuālu piekrišanu nekustamā īpašuma atsavināšanai Sabiedrības vajadzībām nepieciešamā nekustamā īpašuma atsavināšanas likumā noteiktajā kārtībā, lai nodrošinātu Iecavas novadā izvietoto Zemessardzes (turpmāk – ZS) vienību un Jaunsardzes un informācijas centra infrastruktūras paplašināšanu un attīstību.

Ziņojums izstrādāts, ievērojot:

* Ministru kabineta 2003. gada 29. aprīļa rīkojuma Nr. 236 “Aizsardzības ministrijas nolikums” 4.4.1 punktu, kurā noteiktas Aizsardzības ministrijas funkcijas plānot Nacionālo bruņoto spēku vidēja termiņa un ilgtermiņa spēju, tajā skaitā infrastruktūras, attīstību;
* Valsts aizsardzības koncepcijas, kas apstiprināta Saeimā 2016. gada 16. jūnijā, 3.3.2. sadaļas 85. punktu, kur noteikts, ka Zemessardzes attīstība ir prioritāte Nacionālo bruņoto spēku resursu plānošanā.

**Situācijas raksturojums**

Pamatojoties uz Ministru kabineta 2016. gada 29. novembra rīkojumu Nr. 736 “Par Nacionālo bruņoto spēku attīstības plānu 2016.–2028. gadam”, Ministru kabineta 2017. gada 12. decembra sēdē pieņemto informatīvo ziņojumu “Par Zemessardzes attīstību 2018.–2027. gadā un Zemessardzes paaugstinātas gatavības apakšvienību ieviešanas gaitu” (Ministru kabineta 2017. gada 12. decembra sēdes protokols Nr. 61, 85. §) un saskaņā ar Nacionālo bruņoto spēku likuma 3. panta otro daļu un 4. panta pirmo daļu, 2018. gada janvārī stājās spēkā jaunā Nacionālo bruņoto spēku un Zemessardzes struktūra.

Atbilstoši jaunajai struktūrai Iecavā, Iecavas novadā ir izvietota ZS 1. Rīgas brigādes Inženieru rota, kuras uzdevumos ietilpst militāro inženieru operāciju veikšana, lai paaugstinātu visu spēku veidu un ieroču šķiru vienību mobilitāti, pretmobilitāti un izdzīvošanas spējas, īstenotu nesprāgušās munīcijas neitralizēšanas operācijas, kā arī uzņemošās valsts atbalsta nodrošināšanu un dabas stihiju vai tehnogēno katastrofu seku likvidēšanu.

Inženieru rotas vajadzībām šobrīd tiek lietots Iecavas novada pašvaldībai piederošais nekustamais īpašums Raiņa ielā 3, Iecavā, Iecavas novadā, kas sastāv no zemes vienības 0,1278 ha platībā un divām būvēm – divstāvu skolas ēkas ar kopējo platību 208,3 m2 un vienstāva saimniecības ēkas ar kopējo platību 68,90 m2. Minētais nekustamais īpašums tiek izmantots arī Jaunsardzes un informācijas centra vajadzībām un līdz ZS bāzes izveidošanai Bauskas novadā, kuru plānots paveikt līdz 2021. gadam, arī ZS 53. kājnieku bataljona štāba vajadzībām.

Nekustamais īpašums Raiņa ielā 3, Iecavā, Iecavas novadā nenodrošina tajā izvietoto struktūrvienību vajadzības pilnā apmērā – pietrūkst telpu un teritorijas materiāltehnisko līdzekļu un transporta novietošanai, tādēļ, izskatot iespējas uzlabot minēto vienību infrastruktūras un dienesta apstākļus, tika apzināti vairāki nekustamie īpašumi Iecavas novadā. Kā piemērotākais minēto vienību vajadzībām tika atzīts nekustamais īpašums Rīgas ielā 55 B, Iecavā, Iecavas novadā (turpmāk – nekustamais īpašums Rīgas ielā 55 B).

Nekustamais īpašums Rīgas ielā 55 B, nekustamā īpašuma kadastra Nr. 4064 010 2323, sastāv no:

* zemes vienības ar 0,4792 ha platību, zemes vienības kadastra apzīmējums 4064 010 2323;
* zemes vienības ar 0,0459 ha platību, zemes vienības kadastra apzīmējums 4064 010 2725;
* būves – graudu glabātavas, būves kadastra apzīmējums 4064 010 2323 001, kas atrodas uz zemes vienības ar kadastra apzīmējumu 4064 010 2323, būves platība ir 1509 m2.

Īpašuma tiesības uz nekustamo īpašumu Rīgas ielā 55 B ir nostiprinātas Zemgales rajona tiesas Zemesgrāmatu nodaļas Iecavas zemesgrāmatas nodalījumā Nr. 100000205839 uz akciju sabiedrības “Attīstības finanšu institūcija Altum”, reģistrācijas Nr. 50103744891, vārda.

Sarakstē par minētā īpašuma atsavināšanas iespējām nekustamā īpašuma Rīgas ielā 55 B īpašnieks – akciju sabiedrība “Attīstības finanšu institūcija Altum” – ir informējis, ka vēlas nekustamo īpašumu pārdot un piekrīt atsavināšanas procedūras uzsākšanai.

Nekustamais īpašums Rīgas ielā 55 B ir izveidots 2006. gadā, atdalot no nekustamā īpašuma “Lidiņi” Iecavas novadā, kadastra Nr. 4064 010 0021, zemes vienību ar kadastra apzīmējumu 4064 010 2725 un zemes vienību ar kadastra apzīmējumu 4064 010 2323 kopā ar ēku – šķūni, būves kadastra apzīmējums 4064 010 2323 001.

Atdalot minētās zemes vienības, tām nav nodrošināta piekļuve. Tādēļ vienlaikus ar nekustamā īpašuma Rīgas ielā 55 B atsavināšanu nepieciešams risināt jautājumu par piekļuvi nekustamā īpašuma sastāvā esošajām zemes vienībām un piebraucamā ceļa izbūvi.

Izvērtējot piekļuves iespējas nekustamā īpašuma Rīgas ielā 55 B zemes vienībām, Aizsardzības ministrija ir secinājusi, ka optimālā un praktiski vienīgā piekļuves iespēja, kas nodrošinātu piekļuvi arī mazākajai zemes vienībai un vismazāk aizskartu citus īpašumus, ir izveidot piebraucamo ceļu, kas taisnā līnijā, šķērsojot divus privātpersonām piederošus nekustamos īpašumus – Rīgas ielā 51, Iecavā, Iecavas novadā, kadastra Nr. 4064 010 1048, un Rīgas ielā 49, Iecavā, Iecavas novadā, kadastra Nr. 4064 010 1041 –, savienotu abas nekustamā īpašuma Rīgas ielā 55 B sastāvā esošās zemes vienības ar Rīgas ielu (valsts galveno autoceļu A7 *Rīga–Bauska–Lietuvas robeža (Grenctāle)*).

Lai nodrošinātu piekļuvi minētajām zemes vienībām, Aizsardzības ministrija piedāvās nekustamo īpašumu Rīgas ielā 51, Iecavā, Iecavas novadā un Rīgas ielā 49, Iecavā, Iecavas novadā īpašniekiem piebraucamajam ceļam nepieciešamās zemes vienību daļas – aptuveni 240 m2 (6 m x 40 m) no nekustamā īpašuma Rīgas ielā 51, Iecavā un aptuveni 210 m2 (6 m x 35 m) no nekustamā īpašuma Rīgas ielā 49, Iecavā – atsavināt Sabiedrības vajadzībām nepieciešamā nekustamā īpašuma atsavināšanas likumā noteiktajā kārtībā.

**Priekšlikumi turpmākajai rīcībai**

Aizsardzības ministrija lūdz Ministru kabinetu atbalstīt nekustamā īpašuma Rīgas ielā 55 B, Iecavā, Iecavas novadā (nekustamā īpašuma kadastra Nr. 4064 010 2323), nekustamā īpašuma Rīgas ielā 51, Iecavā, Iecavas novadā (kadastra Nr. 4064 010 1048) daļas aptuveni 240 m2 platībā un nekustamā īpašuma Rīgas ielā 49, Iecavā, Iecavas novadā (kadastra Nr. 4064 010 1041) daļas aptuveni 210 m2 platībā, kas nepieciešamas piebraucamā ceļa izveidošanai, atsavināšanu valsts aizsardzības vajadzībām Sabiedrības vajadzībām nepieciešamā nekustamā īpašuma atsavināšanas likumā noteiktajā kārtībā.

Ziņojumā minētie nekustamie īpašumi ir nepieciešami valsts aizsardzības vajadzībām, lai nodrošinātu Iecavas novadā izvietoto ZS struktūrvienību un Jaunsardzes un informācijas centra infrastruktūras paplašināšanu un attīstību.

Pēc Ministru kabineta konceptuālā lēmuma pieņemšanas Aizsardzības ministrija uzsāks nekustamo īpašuma atsavināšanas procedūru Sabiedrības vajadzībām nepieciešamā nekustamā īpašuma atsavināšanas likumā noteiktajā kārtībā.

Plānotās darbības Aizsardzības ministrija veiks tai piešķirtā ikgadējā budžeta ietvaros.

Aizsardzības ministrs A. Pabriks

Valsts sekretārs J. Garisons

J. Balčūns, 67300230

Janis.Balcuns@vamoic.gov.lv

L. Riekstiņa, 67335154

Liene.Riekstina@mod.gov.lv